ચૂંટણી બહિષ્કાર તરફ દોરી જતો સિધ્ધાંત નાગાલેન્ડના રાજકીય દરજ્જા માટેનો લાંબા સમયથી પડતર રહેલો પ્રશ્ન છે. 1963માં રાજ્યનો દરજ્જો અપાયો હોવા છતાં અલગ નાગા રાષ્ટ્રની માંગણી ક્યારેય પડતી મૂકાઇ નથી. કેન્દ્ર સરકાર અને ત્રાસવાદૂ જૂથો વચ્ચે થયેલી પ્રત્યેક અનુગામી યુધ્ધવિરામની સમજૂતિના પગલે રાજ્યમાં આભાસી શાંતિ જરૂર આવી હતી પરંતુ સંઘર્ષનો ક્યારેય અંત આવ્યો નથી. 2015માં જ્યારે ત્રાસવાદીઓના સૌથી મોટા જૂથ ગણાતા નેશનલ સોસિયાલિસ્ટ કાઉન્સિલ ઓફ નાગાલેન્ડે (ઇસાક-મુવિયાહ) હાલની કેન્દ્ર સરકાર સાથે એક સમજૂતિ કરાર કર્યો ત્યારે એવી આશા જન્મી હતી કે બંને પક્ષો વચ્ચે કોઇ પ્રકારનું સમાધાન થશે. જો કે તે સમજૂતિ કરાર કયા પ્રકારનો હતો અને તેમાં કઇ કઇ શરતો ઉમેરવામાં આવી હતી તે સઘળી બાબતો આજદિન સુધી રહસ્યના ભંડકિયામાં જ ધરબાયેલી રહી છે કેમ કે પ્રત્યેક થોડાં મહિના થાય ત્યાં તાત્કાલિક મોટી જાહેરાત કરવામાં આવશે એવું ગાજર લટકાવી દેવામાં આવે છે. તે સમૂતિ કરારનું મુખ્ય વિષયવસ્તુ જ એવું હતું કે જેના થકી રાજ્યના તમામ રાજકીય પક્ષો, ત્રાસવાદી સંગઠનો અને નાગા સિવિલ સોસાયટીનાં વિવિધ જૂથોચૂંટણી પાછી ઠેલવાની માંગણી કરવા દોરવાયા હતાં.